WVF maak wéér verandering aan stelsel | Netwerk24
Deur Elvira Wood 14 Julie 2020 08:39
Die WVF het wéér 'n verandering aan sy rekenaarstelsel gemaak.Foto: Unsplash
Dié keer wil hy hê dat maatskappye óf hul registrasienommer soos deur Kommissie vir Maatskappye en Intellektuele Eiendom (CIPC) uitgereik is, óf die ID-nommer van die persoon wat betaal moet word op die stelsel laai.
Dié besluit volg op berigte van grootskaalse bedrog by die WVF wat uitbetalings onder die Covid-19-Ters-skema betref. In een geval het 'n persoon glo op sy eie 'n werkgewersprofiel geskep, sy eie bankbesonderhede ingevul en na bewering só R5,7 miljoen by die WVF gesteel.
LEES OOK: Arrestasie kom binnekort oor WVF-bedrog
Die WVF het Dinsdagoggend in 'n verklaring gesê die nuwe reël op die stelsel om die CIPC- of ID-nommer in te vul is juis om te keer dat individue bankbesonderhede tot hul voordeel kan verander.
Teboho Maruping, kommissaris van die WVF, waarsku dat dié verandering 'n vertraging van minstens twee dae gaan veroorsaak wat die uitbetaling van voordele betref.
Hy waarsku ook dat sou werkgewers nié die besonderhede verskaf nie, dit tot verdere vertragings van uitbetalings gaan lei.
Die WVF word lank reeds daarvan beskuldig dat hy daarmee sloer om eise te betaal. Hoewel dit nou reeds middel Julie is, betaal die WVF steeds eise wat vir April en Mei ingedien is.
Aansoeke om eise vir Junie in te dien het wel oorspronklik op 23 Junie oopgemaak, maar is weer gesluit weens probleme met die stelsel. Eise vir Junie-salarisse kon toe eers vroeg in Julie ingedien word.
Die WVF sê in die verklaring dat hy tot dusver reeds sowat R30 miljard in voordele aan eisers betaal het. Die meeste hiervan was egter vir eise wat vir April en Mei ingedien is.